'দেশে মানুষের হাতে রেকর্ড টাকা'
দেশে মানুষের হাতে রেকর্ড টাকা  - এমন শিরোনাম করেছে সমকাল পত্রিকা। বাংলাদেশ ব্যাংকের একটি হিসেব উদ্ধৃত করে এই খবরটিতে বলা হয়েছে, দেশের মানুষের হাতে আগের যে কোনো সময়ের চেয়ে রেকর্ড পরিমাণ টাকা রয়েছে। আর এই টাকা রাখার প্রবণতা আগের তুলনায় বেড়েছে।
কেন্দ্রীয় ব্যাংকের তথ্য অনুযায়ী, গত জুন মাস শেষে প্রথমবারের মতো সার্কুলেশন বা প্রচলনে থাকা টাকার পরিমাণ ৩ লাখ ১০ হাজার কোটি টাকার ওপরে উঠেছে। এর আগে গত বছরের ডিসেম্বরে প্রচলনে থাকা নোটের পরিমাণ ছিল সর্বোচ্চ ২ লাখ ৯৫ হাজার কোটি টাকা।
অর্থনীতিবিদরা ধারণা করছেন, উচ্চ মূল্যস্ফীতি, টাকা ছাপানো বৃদ্ধি এবং হুন্ডি তৎপরতা এর কারণ হতে পারে।
ব্যাংকারদের উদ্ধৃত করে সমকালের রিপোর্টে বলা হয়েছে, ব্যাংকের ভল্টের টাকায় প্রতিদিনের গ্রাহক চাহিদা মেটানো হয়। আর প্রচলনে থাকা নোট মানুষ নিজের কাছে, ঘরের আলমারি, সিন্দুক কিংবা ব্যবসা প্রতিষ্ঠানে রাখেন। দুর্নীতি বাড়লে অনেক সময় প্রচলনে থাকা নোট বাড়ে।
আবার হুন্ডির টাকাও যেহেতু প্রবাসীর সুবিধাভোগী নগদে পান, ফলে এ ধরনের টাকাও ব্যাংকের বাইরে থাকে। সব মিলিয়ে মানুষের হাতে নগদ টাকা বেড়েছে।
একই সঙ্গে আন্দোলন মোকাবিলা ও নির্বাচনের প্রস্তুতি আওয়ামী লীগের- এমন শিরোনাম করেছে মানবজমিন পত্রিকা। এতে বলা হয়েছে, বিরোধীদের আন্দোলন মোকাবিলা ও দ্বাদশ জাতীয় সংসদ নির্বাচনের প্রস্তুতি  নিয়ে এগোচ্ছে আওয়ামী লীগ।
এরইমধ্যে রাজধানীতে বেশ কয়েকটি শান্তি সমাবেশ করে রাজপথে নিজেদের শক্তি দেখিয়েছে দলটি। আওয়ামী লীগের পাশাপাশি ১৪ দলকেও মাঠে সক্রিয় করার উদ্যোগ নেয়া হয়েছে। অন্যদিকে জাতীয় নির্বাচন সামনে রেখে চলছে ব্যাপক প্রস্তুতি। সর্বশেষ ৬ই আগস্ট গণভবনে অনুষ্ঠিত বিশেষ বর্ধিত সভা থেকে দেয়া হয়েছে দলীয় নির্দেশনা।
কেন্দ্রীয় কয়েকজন নেতা মানবজমিনকে বলেন, বিএনপিসহ সমমনা দলগুলো সরকারের পতন চাইছে। আর আওয়ামী লীগ একসঙ্গে নির্বাচন প্রস্তুতি ও আন্দোলন এ দু’টি বিষয় নিয়ে কাজ করছে।
দৈনিক ইত্তেফাক পত্রিকার শিরোনাম, এরশাদের ‘৫৮ দল’ এখন আওয়ামী লীগমুখী। এতে বলা হয়েছে, একাদশ সংসদ নির্বাচনকে সামনে রেখে রাজনীতিতে ‘অচেনা’ ৫৮টি দলকে নিয়ে ২০১৭ সালের ৭ মে ‘সম্মিলিত জাতীয় জোট’, সংক্ষেপে ‘ইউএনএ’ নামে একটি ‘ঢাউস জোটের’ ঘোষণা দিয়েছিলেন জাতীয় পার্টির (জাপা) তৎকালীন চেয়ারম্যান এইচ এম এরশাদ।
কিছু দিনের মধ্যেই সেই জোট নীরবে হারিয়ে গেলেও দ্বাদশ সংসদ নির্বাচনকে সামনে রেখে ফের তৎপর সেই ৫৮ দলের শরিকরা। তারা এখন ক্ষমতাসীন আওয়ামী লীগমুখী।
ইতিমধ্যে একাধিকবার বৈঠক করেছেন আওয়ামী লীগের নেতৃত্বাধীন ১৪ দলের সমন্বয়ক ও মুখপাত্র আমির হোসেন আমুর সঙ্গে। ৫৮ দলের কয়েকজন নেতার সঙ্গে কথা বলে জানা গেছে, আগামী নির্বাচন সামনে রেখে তারা আওয়ামী লীগের ১৪ দলের সমমনা জোট হিসেবে রাজনীতিতে ভূমিকা রাখতে চান।
সমকাল পত্রিকার শিরোনাম, রাজধানীতে শুক্রবার দুটি গণমিছিল করবে বিএনপি। এতে বলা হয়েছে, সরকার পতনের এক দফা আন্দোলনের নতুন কর্মসূচি নিয়ে আবারও মাঠে নামছে বিএনপি। আগামী শুক্রবার ঢাকায় গণমিছিল করবে দলটি।
ঢাকা মহানগর উত্তর ও দক্ষিণ বিএনপির উদ্যোগে আয়োজিত এ কর্মসূচি বাস্তবায়নে সর্বাত্মক প্রস্তুতি নিচ্ছে তারা। ওই দিন দুপুর ২টায় রাজধানীর দুটি স্থান থেকে পৃথকভাবে এ গণমিছিলের আয়োজন করা হয়েছে।
ঢাকার প্রবেশমুখে অবস্থানের পর যুগপৎ কর্মসূচির অংশ হিসেবে নতুন এ কর্মসূচি পালনের সিদ্ধান্ত নেন দলের হাইকমান্ড। একই সঙ্গে সমমনা দল এবং জোটও এ কর্মসূচি পালন করবে।
নয়াদিগন্ত পত্রিকার শিরোনাম, কর্মসূচি বাস্তবায়নে কড়া নির্দেশনা বিএনপি হাইকমান্ডের। এতে বলা হয়েছে, ঢাকায় বিগত বড় দুটি কর্মসূচি পরিকল্পনা অনুযায়ী ‘যথাযথভাবে’ বাস্তবায়ন না হওয়ায় সংগঠনের সব স্তরে আবারো কঠোর বার্তা দিয়েছে বিএনপির হাইকমান্ড।
আগামী দিনের ‘অল আউট’ আন্দোলনে আর কোনো ব্যর্থতা কিংবা সমন্বয়হীনতা দেখতে চায় না দলটি। এ ক্ষেত্রে আবেগাশ্রয়ী না হয়ে বাস্তবতা বুঝে পরবর্তী কর্মসূচি নিরূপণে জোর দেয়া হচ্ছে।
দলটির মূল্যায়ন, ঢাকায় বিগত ১০ ডিসেম্বরের সমাবেশের আগের দুই-তিন দিনের ঘটনাগুলো তৈরি হওয়ার পেছনে মাঠ পর্যায়ের নেতা-কর্মীদের মধ্যে অতি আবেগের প্রতিফলন দেখা গেছে, যা দায়িত্বশীলরা নিয়ন্ত্রণ করতে পারেননি।
একইভাবে গত ২৯ জুলাই ঢাকার প্রবেশমুখে অবস্থান কর্মসূচিতেও সমন্বয়হীনতার ছাপ ছিল। নেতা-কর্মীদের সর্বাত্মক উপস্থিতি নিশ্চিত করা যায়নি।
মানবজমিন পত্রিকার শিরোন, ছাত্রদল সভাপতিকে সরিয়ে দেয়া হলো। এতে বলা হয়েছে, কেন্দ্রীয় ছাত্রদলের সভাপতি কাজী রওনকুল ইসলাম শ্রাবণকে তার দায়িত্ব থেকে সরিয়ে দেয়া হয়েছে। তার জায়গায় ভারপ্রাপ্ত সভাপতি করা হয়েছে সিনিয়র সহ-সভাপতি রাশেদ ইকবাল খানকে। মঙ্গলবার বিকেলে এক বিজ্ঞপ্তিতে এতথ্য জানান বিএনপি’র সিনিয়র যুগ্ম মহাসচিব রুহুল কবির রিজভী।
তিনি বলেন, ছাত্রদলের বর্তমান সভাপতি কাজী রওনকুল ইসলাম শ্রাবণের অসুস্থতার কারণে তাকে সরিয়ে দেয়া হয়েছে। পরবর্তী নির্দেশ না দেয়া পর্যন্ত এই সিদ্ধান্ত কার্যকর থাকবে।
তবে দলীয় সূত্র জানায়, সাংগঠনিক কর্মসূচিতে সমন্বয়হীনতা ও কিছু বিতর্কিত কর্মকাণ্ডের জন্য শ্রাবণকে দায়িত্ব থেকে সরিয়ে দেয়া হয়েছে।
দৈনিক ইত্তেফাক পত্রিকার শিরোনাম, ৬৮ পর্যবেক্ষক সংস্থাকে অনুমোদন দিলো ইসি। এতে বলা হয়েছে, আগামী জাতীয় সংসদ নির্বাচন সামনে রেখে নির্বাচন পর্যবেক্ষণের জন্য প্রাথমিকভাবে ৬৮ দেশীয় পর্যবেক্ষক সংস্থাকে অনুমোদন দিয়েছে নির্বাচন কমিশন (ইসি)।
এসব প্রতিষ্ঠানগুলোর বিরুদ্ধে কারও কোনো দাবি কিংবা আপত্তি থাকলে ১৫ কার্যদিবসের মধ্যে ইসিকে লিখিতভাবে জানানোর অনুরোধ করা হয়েছে।
মঙ্গলবার বাংলাদেশ নির্বাচন কমিশনের সহকারী পরিচালক মো. আশাদুল হক স্বাক্ষরিত এক গণবিজ্ঞপ্তিতে এ তথ্য জানানো হয়।
দ্য ডেইলি স্টার পত্রিকার শিরোনাম, ‘Two of 6 major conditions missed.’ খবরটিতে বলা হয়েছে যে, আন্তর্জাতিক মুদ্রা সংস্থা-আইএমএফ এর কাছ থেকে ৪.৭ বিলিয়ন ডলার ঋণ পেতে ২০২৩ সালের প্রথম ছয়মাসে যে ছয়টি শর্ত পূরণ করতে বলেছিল সংস্থাটি তার মধ্যে দুটি শর্ত পূরণ করতে পারেনি বাংলাদেশ সরকার। এর মধ্যে একটি শর্ত অত্যাবশ্যকীয় ছিল বলে জানা যায়।
অর্থমন্ত্রণালয় এরইমধ্যে ওয়াশিংটন ভিত্তিক সংস্থাটির কাছে শর্ত পূরণ করতে না পারার কারণ ব্যাখ্যা করে লিখিত বক্তব্য পাঠিয়েছে বলে এই প্রক্রিয়ার সাথে যুক্ত কর্মকর্তারা ডেইলি স্টারকে নিশ্চিত করেছে।
এছাড়া গত মাসে বাংলাদেশ সফর করা সংস্থাটির এশিয়া ও প্রশান্ত মহাসাগরীয় বিভাগের পরিচালক কৃষ্ণা শ্রিনিভাসনের কাছে ব্যাখ্যা করেছে বলেও জানানো হয়।
নেট ইন্টারন্যাশনাল রিজার্ভ বা এনআইআর এর পরিমাণ ২৪.৪ বিলিয়ন রাখার শর্ত পূরণ করতে পারেনি সরকার। এছাড়া সর্বনিম্ন কর আয় আদায়ের টার্গেটও অর্জন করতে পারেনি। ২০২২-২৩ অর্থবছরে তিন লাখ ৪৫ হাজার ৬৩০ কোটি কর আদায়ের কথা ছিল।
অংশীজনের মত নেওয়ার আহ্বান যুক্তরাষ্ট্রের- যুগান্তর পত্রিকার শিরোনাম এটি। এতে বলা হয়েছে, বাংলাদেশে ডিজিটাল নিরাপত্তা আইন রহিতের মন্ত্রিসভার সিদ্ধান্তকে স্বাগত জানিয়েছে যুক্তরাষ্ট্র। সেই সঙ্গে আন্তর্জাতিক মান বজায় রাখতে নতুন সাইবার নিরাপত্তা আইনের খসড়ায় অংশীজনের পর্যালোচনা ও মতামতের সুযোগ দিতে সরকারের প্রতি আহ্বান জানিয়েছে দেশটি।
সোমবার ওয়াশিংটনে মার্কিন পররাষ্ট্র দপ্তরের নিয়মিত ব্রিফিংয়ে মুখপাত্র ম্যাথিউ মিলার এ আহ্বান জানান।
এদিকে সাইবার নিরাপত্তা আইনের খসড়ায় আন্তর্জাতিক মানবাধিকার বিষয়ক আইনগুলো মেনে চলা নিশ্চিত করতে সরকারের প্রতি আহ্বান জানিয়েছে সাংবাদিকদের অধিকার বিষয়ক সংগঠন কমিটি টু প্রটেক্ট জার্নালিস্টস (সিপিজে)।
কালের কন্ঠ পত্রিকার প্রধান শিরোনাম, চার জেলা বিচ্ছিন্ন, সড়ক তছনছ। এতে বলা হয়েছে, ভারি বৃষ্টি ও পাহাড়ি ঢলে চট্টগ্রাম-কক্সবাজার মহাসড়কে চন্দনাইশ, সাতকানিয়া ও লোহাগাড়া অংশে গত সোমবার সন্ধ্যা থেকে পানি উঠতে থাকে।
এতে চট্টগ্রামের সঙ্গে পর্যটন শহর কক্সবাজার ও বান্দরবানের সড়ক যোগাযোগ পুরোপুরি বিচ্ছিন্ন হয়ে যায়।গতকাল মঙ্গলবার চট্টগ্রাম নগর থেকে কক্সবাজার ও বান্দরবানে কোনো যানবাহন যেতে পারেনি, আসতেও পারেনি।
চার দিন পর চট্টগ্রাম নগরের পানি নামতে শুরু করায় সড়কের অসংখ্য ক্ষত দৃশ্যমান হচ্ছে।
দেশের চার জেলার বন্যাক্রান্ত হওয়ার এ খবর প্রায় প্রতিটি পত্রিকাতেই এসেছে।
নিউএইজ পত্রিকার শিরোনাম, ‘Army deployed as flood affects million in chattogram division.’ অর্থাৎ চট্টগ্রাম বিভাগে বন্যার প্রভাবে লাখ লাখ মানুষ আক্রান্ত হওয়ার পর সেনা মোতায়েন করা হয়েছে।
এতে বলা হয়েছে, দেশের বৃহত্তম বিভাগ চট্টগ্রাম যেখানে প্রায় তিন কোটি মানুষের বাস সেখানে অতিভারী বৃষ্টির কারণে যে মানবেতর পরিস্থিতির সৃষ্টি হয়েছে তা মোকাবেলা করতে মঙ্গলবার সেনা মোতায়েন করেছে সরকার।
মঙ্গলবার বেলা ৪টা পর্যন্ত আগের ২৪ ঘণ্টায় ভূমিধস, পানিতে ডুবে এবং সাপের কামড়ে বিভাগটিতে ১০ জন মারা গেছে।
শাহবাগে এইচএসসি পরীক্ষার্থীদের সাথে পুলিশের সংঘর্ষ- এমন শিরোনাম করেছে নয়াদিগন্ত পত্রিকা। এতে বলা হয়েছে, শাহবাগে এইচএসসি ও সমমানের পরীক্ষার্থীদের দ্বিতীয় দিনের আন্দোলনে পুলিশের সাথে সংঘর্ষ হয়েছে। এসময় পুলিশ সেখান থেকে কয়েকজন শিক্ষার্থীকে আটক করেছে।
গত মঙ্গলবার বেলা দেড়টার দিকে শাহবাগ থানার সামনে থেকে তাদের আটক করা হয় বলে অভিযোগ করেন শিক্ষার্থীরা। তবে পুলিশ বলছে, আন্দোলনকারীরা প্রকৃতপক্ষেই শিক্ষার্থী কি না তা নিয়ে সন্দেহ রয়েছে। বিষয়টি খতিয়ে দেখা হচ্ছে।
৫০ মার্কের পরীক্ষা নেয়া; পরীক্ষা দুই মাস পিছিয়ে দেয়া; ডেঙ্গু পরিস্থিতিতে পরীক্ষা নয় এবং পরীক্ষা থেকে আইসিটি সাবজেক্ট বাদ দেয়াসহ চার দফা দাবিতে বিক্ষোভ করছে শিক্ষার্থীরা।
সংবাদ পত্রিকার শিরোনাম, এইচএসসি পরীক্ষা পেছানোর সুযোগ নেই : শিক্ষামন্ত্রী। এতে বলা হয়েছে, আগামী ১৭ আগস্টই এইচএসসি ও সমমান পরীক্ষা শুরু হবে।
শিক্ষার্থীরা এ পরীক্ষা পেছানোর দাবি জানিয়ে আসলেও তা পেছানোর ‘সুযোগ নেই’ বলে জানিয়েছেন শিক্ষামন্ত্রী দীপু মনি। তবে পরীক্ষা শুরুর আগে ১৪ আগস্ট থেকে ৪৩ দিন সারাদেশের কোচিং সেন্টার বন্ধ থাকবে।
এবারের এইচএসসি পরীক্ষা নির্ধারিত সূচিতেই শুরু হবে জানিয়ে মন্ত্রী বলেন, ‘পরীক্ষা পেছানোর কোন সুযোগ নেই। কিছু শিক্ষার্থী পরীক্ষা পেছানোর দাবি করেছে। তাদের দাবিগুলো যৌক্তিক নয়।’
মানবজমিন পত্রিকার শিরোনাম, ডেঙ্গুতে কেন এত প্রাণহানি। এই খবরে বলা হয়েছে, ঢাকা মেডিকেল কলেজ (ঢামেক) হাসপাতালে ডেঙ্গু জ্বরে আক্রান্ত হয়ে গতকাল ৩৩ বছর বয়সী এক নারী চিকিৎসকের মৃত্যু হয়। তার নাম আলমিনা দেওয়ান মিশু।
এছাড়া গত ২৪ ঘণ্টায় ২ হাজার ৭৪২ জন রোগী হাসপাতালে ভর্তি হয়েছেন। মৃত ৩৪০ জনের মধ্যে নারী ১৯৪ জন এবং পুরুষ ১৪৬ জন মারা গেছেন।
বিশেষজ্ঞরা বলছেন, রোগী বাড়লেই মৃত্যু বাড়বে। আর এতে ঝুঁকির তালিকায় রয়েছে নারী, বিশেষ করে গর্ভবতী নারী, ষাটোর্ধ্ব জনগোষ্ঠী এবং শিশুরা।
সংবাদ পত্রিকার শিরোনাম, পার্বত্য চুক্তি বাস্তবায়নে আবারও বড় লড়াই করতে হবে : সন্তু লারমা। এই খবরটিতে বলা হয়েছে, পার্বত্য চট্টগ্রাম আঞ্চলিক পরিষদের চেয়ারম্যান ও বাংলাদেশ আদিবাসী ফোরামের সভাপতি জ্যোতিরিন্দ্র বোধিপ্রিয় লারমা (সন্তু লারমা) বলেন, ‘অনেক লড়াই সংগ্রামের মধ্য দিয়ে পার্বত্য চুক্তি স্বাক্ষরিত হয়েছিল।
তিনি বলেন, এ চুক্তি স্বাক্ষরের ২৫ বছর হয়ে গেলেও তা বাস্তবায়িত হয়নি। ১৪ বছর ধরে চুক্তি বাস্তবায়ন প্রক্রিয়া থেমে গেছে। চুক্তি বাস্তবায়নে আবারও বড় লড়াই করতে হবে।
গতকাল রাজধানীর সিরডাপ মিলনায়তনে আন্তর্জাতিক আদিবাসী দিবস উপলক্ষ্যে আয়োজিত এক অনুষ্ঠানে একথা বলেন তিনি। পার্বত্য চুক্তি বাস্তবায়নে আবারও ক্ষুদ্র জাতিসত্তার তরুণদের ‘বড় লড়াই’ করতে হবে বলেও মনে করছেন তিনি।

Summary Not Found